Το ξύλινο κτίριο Mjøstårnet τον Μάρτιο του 2019.
Το **Mjøstårnet** είναι ψηλό ξύλινο κτίριο που δομήθηκε ως ένα 18όροφο κτίριο μικτής χρήσης στην μικρή πόλη Brumunddal της Νορβηγίας και το οποίο ολοκληρώθηκε τον Μάρτιο του 2019.

Κατά τη στιγμή της ολοκλήρωσης, ήταν επίσημα το ψηλότερο ξύλινο κτίριο στον κόσμο, περίπου 85,4 m (280 ft) σε ύψος. Ξεπεράστηκε από το ξύλινο κτίριο Ascent MKE τον Αύγουστο του 2022. Ως ονομασία, το Mjøstårnet στα νορβηγικά μεταφράζεται ως *"ο πύργος της λίμνης Mjøsa"*. Το κτίριο πήρε το όνομά του από τη μεγαλύτερη λίμνη της Νορβηγίας, η οποία απέχει 100 χιλιόμετρα από το Όσλο.

Χαρακτηριστικά στοιχεία
-----------------------

Το Mjøstårnet έχει συνολική επιφάνεια δαπέδου περίπου 11,300 m2 (122,000 sq ft). Το κτίριο διαθέτει ξενοδοχείο, διαμερίσματα, γραφεία, εστιατόριο και κοινόχρηστους χώρους, καθώς και αίθουσα κολύμβησης στην παρακείμενη επέκταση του πρώτου ορόφου. Η επέκταση του κτιρίου είναι περίπου 4,700 m2 (51,000 sq ft) σε μέγεθος και επίσης χτισμένη από ξύλο.

Το ξύλινο κτίριο Mjøstårnet σχεδιάστηκε από το αρχιτεκτονικό γραφείο ***Voll Arkitekter*** για την εταιρεία AB Invest. Οι δομές ξυλείας εγκαταστάθηκαν από τη νορβηγική εταιρεία ξύλου Moelven Limtre, μαζί με τις φέρουσες κατασκευές από συγκολλητή ξυλεία, *Glued laminated timber*. Σταυρωτή επικολλητή ξυλεία χρησιμοποιήθηκε για τα κλιμακοστάσια, τα φρεάτια ανελκυστήρων και τα μπαλκόνια.

Δεδομένου ότι τα κύρια κατακόρυφα και πλευρικά δομικά στοιχεία και τα συστήματα που εκτείνονται στο δάπεδο του κτιρίου Mjøstårnet είναι κατασκευασμένα από ξύλο, το κτίριο όλο θεωρείται κατασκευή εξ ολοκλήρου από ξύλο.

Μια δομή εξ ολοκλήρου από ξύλο μπορεί να περιλαμβάνει τη χρήση τοπικών χαλύβδινων συνδέσεων μεταξύ των ξύλινων στοιχείων. Μπορεί επίσης να περιλαμβάνει και μη ξυλώδη δάπεδα, εφόσον τα καταστρώματα υποστηρίζονται από μια κύρια κατασκευή δομημένη από ξύλο (που στηρίζεται επάνω σε ξύλινες δοκούς). Στο κτίριο Mjøstårnet, χρησιμοποιήθηκαν πλάκες από σκυρόδεμα στους επτά τελευταίους ορόφους για καλύτερη ευστάθεια της όλης κατασκευής (μη αναταράξεις λόγω ανέμου) και λόγους ακουστικής. Η όλη περιοχή αυτή της Νορβηγίας είναι αμιγώς μη σεισμογενής.

Το κτίριο σχεδιάστηκε σύμφωνα με το πρότυπο σχεδιασμού ξυλείας Eurocode 5, εξασφαλίζοντας ικανοποιητική πυροαντοχή με βάση τα πρότυπα ασφαλείας. Όλα τα ξύλινα υλικά και στοιχεία που χρησιμοποιήθηκαν στην κατασκευή προέρχονται από ανανεώσιμες πρώτες ύλες, έχουν την πιστοποίηση FSC, και η συνολική ποσότητα ξυλείας που χρησιμοποιήθηκε για την ολοκλήρωση του έργου ανήλθε σε 2.600 m3.

Ξύλινα κτίρια του μέλλοντος
---------------------------

Το επόμενο ψηλότερο ξύλινο κτίριο είναι ο ξύλινος πύργος HoHo στη Βιέννη που έχει ύψος 84 μ. Ωστόσο, αυτό το κτίριο είναι σύνθετο κτίριο ξύλου και μπετόν, καθώς έχει έναν πυρήνα από σκυρόδεμα που σταθεροποιεί το κτίριο, σύμφωνα με τον ορισμό του διεθνούς φορέα CTBUH.

Η ιαπωνική εταιρεία ξύλου Sumitomo Forestry έχει προτείνει για το μέλλον την κατασκευή του εξ ολοκλήρου ξύλινου κτιρίου W350 Project, ύψους 350 μ. και αποτελούμενο από 70 ορόφους, για τον εορτασμό της 350ης επετείου της το 2041.

Παραπομπές
----------

1. ↑  «Ολοκληρώθηκε το ψηλότερο ξύλινο κτίριο σήμερα στον κόσμο, με ύψος 85,4 μέτρα και 18 ορόφους!». *ewood.gr*. 23 Οκτωβρίου 2019. Ανακτήθηκε στις 21 Νοεμβρίου 2023.
2. ↑  «Τα 10 ψηλότερα κτίρια σήμερα στον κόσμο, κατασκευασμένα από πάνελ ξύλου CLT». *ewood.gr*. 17 Ιουλίου 2023. Ανακτήθηκε στις 21 Νοεμβρίου 2023.
3. ↑  «Mjøstårnet in Norway becomes world's tallest timber tower». *Dezeen* (στα Αγγλικά). 19 Μαρτίου 2019. Ανακτήθηκε στις 21 Απριλίου 2020.
4. ↑  «Tallest wooden building» (στα Αγγλικά). Guinness World Records. Ανακτήθηκε στις 21 Απριλίου 2020.
5. ↑  «Mjøstårnet». *Moelven* (στα Αγγλικά). Ανακτήθηκε στις 21 Απριλίου 2020.
6. ↑  «Council on Tall Buildings and Urban Habitat». *www.ctbuh.org*. Ανακτήθηκε στις 21 Απριλίου 2020.
7. ↑  «Council on Tall Buildings and Urban Habitat». *www.ctbuh.org*. Ανακτήθηκε στις 21 Απριλίου 2020.
8. ↑  «World's tallest timber tower proposed for Tokyo». *Dezeen* (στα Αγγλικά). 19 Φεβρουαρίου 2018. Ανακτήθηκε στις 21 Απριλίου 2020.

Συντεταγμένες: 60°52′39″N 10°55′51″E﻿ / ﻿60.8774°N 10.9309°E﻿ / 60.8774; 10.9309